CELEX: 62010TN0532
Language: sk
Date: 2010-11-13 00:00:00
Title: Vec T-532/10: Žaloba podaná 13. novembra 2010 — Cosepuri/EÚBP

29.1.2011   
            
            
               SK
            
            
               Úradný vestník Európskej únie
            
            
               C 30/43
            
         Žaloba podaná 13. novembra 2010 — Cosepuri/EÚBP
   (Vec T-532/10)
   ()
   2011/C 30/79
   Jazyk konania: taliančina
   
      Účastníci konania
   
   
      Žalobkyňa: Cosepuri Soc. coop. p.a. (Bologna, Taliansko) (v zastúpení: F. Fiorenza, avvocato)
   
      Žalovaný: Európsky úrad pre bezpečnosť potravín (EÚBP)
   
      Návrhy žalobkyne
   
   
               —
            
            
               zrušiť rozhodnutie z 15. septembra 2010, ktorým sa spoločnosti Cosepuri odmietol prístup k dokumentom,
            
         
               —
            
            
               nariadiť EÚBP vydať uvedené dokumenty,
            
         
               —
            
            
               zaviazať žalovaného na náhradu trov konania.
            
         
      Žalobné dôvody a hlavné tvrdenia
   
   Žalobkyňa v tejto veci, ktorá je tiež žalobkyňou vo veci T-339/10 (1), Cosepuri/EÚBP namieta rozhodnutie Európskeho úradu pre bezpečnosť potravín (EÚBP) z 15. septembra 2010 týkajúce sa verejného obstarávania 2010/S 51-074689 vymedzeného v protokole CFT/EFSA/FIN/2010/01, ktorého predmetom bolo poskytovanie dopravnej služby v Taliansku a v Európe a ktoré sa skončilo pridelením zákazky inému podniku.
   Napadnutým rozhodnutím EÚBP odmietol sprístupniť niektoré dokumenty verejného obstarávania a osobitne dokumenty týkajúce sa požiadaviek na prijatie a udelenie zákazky najvýhodnejšej ekonomickej ponuke.
   Na podporu svojich tvrdení žalobkyňa tvrdí, že došlo k porušeniu príslušných ustanovení nariadenia Rady (ES) č. 1605/2002 z 25. júna 2002 (2) a nariadenia Európskeho parlamentu a Rady (ES) č. 1049/2001 z 30. mája 2001 (3) a tiež k porušeniu povinnosti odôvodniť rozhodnutie, zásady transparentnosti a práva na prístup k dokumentom. Ako posledný dôvod žalobkyňa uvádza, že došlo k zneužitiu právomoci.
   Žalobkyňa osobitne namieta, že žalovaný neuviedol konkrétnu ujmu úspešného uchádzača v súvislosti s prístupom k požadovaným dokumentom a náležite neodôvodnil čiastočné odmietnutie vo vzťahu k porovnávacím údajom v súvislosti s verejným obstarávaním, ktoré obsahovala dokumentácia, ktorú na účely verejného obstarávania poskytli konkurenti a ktoré preto nemali povahu obchodného tajomstva. Ďalej žiada, aby sa táto vec spojila na spoločné konania so stále prebiehajúcou vecou T-339/10 na prejednanie tomu istému sudcovi.
   
      (1)  Ú. v. EÚ C 288, s. 47.
   
      (2)  Nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (Ú. v. ES L 248,s. 1; Mim. vyd. 01/004, s. 74).
   
      (3)  Nariadenie Európskeho parlamentu a Rady (ES) č. 1049/2001 z 30. mája 2001 o prístupe verejnosti k dokumentom Európskeho parlamentu, Rady a Komisie (Ú. v. ES L 145, s. 1 s. 43; Mim. vyd. 01/003, s. 331).